তিন দিনের কলকাতা সফরের শেষ দিনে এফডিআই খোঁচাটা দিয়ে গেলেন মার্কিন রাষ্ট্রদূত রিচার্ড রাহুল ভার্মা। তাঁর মন্তব্য, প্রত্যক্ষ বিদেশি বিনিয়োগ ছাড়া শিল্প-বাণিজ্যের কোনও অগ্রগতিই সম্ভব নয়। এফডিআই ইস্যু নিয়ে প্রভাবিত করতেই কি জানুয়ারিতে দায়িত্ব নেওয়ার পরই কলকাতা সফর মার্কিন রাষ্ট্রদূতের? জল্পনা তুঙ্গে। বিভিন্ন উন্নয়ন প্রকল্পে অগ্রগতি নিয়ে রাজ্যের ভূমিকার ভূয়সী প্রশংসা করলেন ভারতে মার্কিন রাষ্ট্রদূত রিচার্ড রাহুল ভার্মা। আর শেষে এফডিআই প্রসঙ্গটা তুলে দিলেন। ইউপিএ-তে থাকাকালীন এফডিআই ইস্যুকে সামনে রেখে নিয়ে মমতা বন্দ্যোপাধ্যায়ের সঙ্গে দূরত্ব তৈরি হয়েছিল মনমোহন-সোনিয়ার। ইউপিএ-র পতন হয়েছে। বিজেপি ক্ষমতায়। নরেন্দ্র মোদীও বিদেশি বিনিয়োগ টানার উদ্যোগ নিয়েছেন। বিদেশি বিনিয়োগের সম্ভাবনা আরও প্রবল হয়েছে ওবামার ভারত সফরের হাত ধরে। সে কারণে, মার্কিন রাষ্ট্রদূতের কলকাতা সফরের সময় এই মন্তব্য যথেষ্টই তাত্পর্যপূর্ণ বলে মনে করছেন অর্থনীতিবিদরা।